
Koolau Wakhate 


“Chifukwa choti tikudwala ndiye atilande ufulu wathu? Ife 
timamvera malamulo ndipo sitinachite cholakwika chili- 
chonse. Koma taonani zimene akutichita! Akumatigwira 
n’kumakatiponya kundende. Ndikuuzeni abale anga muli 
apa—munthu asadzakunamizeni—Molokai ndi ndende 
ndipo nokhanso mukudziwa. Niuli, ali apoyo, mlongo wa- 
ke anatumizidwa ku Molokai zaka 7 zapitazo. Kungocho- 
kera nthawi imeneyo sanamvenso za tye ndipo n’zosachita 
kufunsa kuti sadzamuonanso. Mlongo wakeyo akuyenera 
kukhala kumeneko mpaka adzamwalire. Komatu sikuti 
anachita kufuna kuti adwale nthenda yoipayi. Komanso 
sikuti Niuli anachita kufuna kuti alekane ndi mlongo wake 
wokondedwayu. Zonsezi zinachitika chifukwa cha azungu 
omwe amalamulira dziko lathuli. Koma kodi anthu ame- 
newa ndi ayani? 

“Timadziwa tonse zimene zinachitika. Makolo ko- 
manso azigogo athu anatifotokozera zonse mwatsatane- 
tsatane. Anatiuza kuti anabwera kuno ngati nkhosa zofatsa 
akuyankhula mwachifundo, ndikutitu akuyankhula mwa- 
chifundo! Ankayeneradi kuchita zimenezi chifukwa tina- 
lipo ambiri komanso tinali amphamvu, ndipo zilumba zo- 
nse zinali m’manja mwathu. Makolo athu anatifotokozera 
kuti anthu akuba amenewa anabwera kuno m’magulu 
awiri. Gulu loyamba linabwera Mabaibulo ali m’manja 

ndipo linatipempha chilolezo, chilolezo choti azitilalikira 
Mawu a Mulungu. Gulu lachiwiri linabwera tiakatundu tili 
kumanja n’kutipempha kuti tizichita nawo malonda. 
Mmenemo ndi mmene mbavazi zinalowera m’dziko mu- 
no. Koma lero taonani, anatenga chilichonse. Anatilanda 
zilumba zathu zonse tikuona ndi maso athuwa—anatenga 
malo, ng'ombe, mwachidule tingoti anakokolola zonse zo- 
mwe tinkadalira. Alaliki anabwera ndi Mabaibulo kuma- 
nja aja komanso amalonda omwe anabwera ndi tiakatundu 
tawo tachabechabe aja, lero analemera ndipo amakhala 
moyo wawofuwofu ngati mafumu. Amakhala m’nyumba 
zikuluzikulu, nyumba zokhala ndi zipinda zosawerengeka. 
Alinso ndi antchito miyandamiyanda, antchito omwe ama- 
wasamalira ngati ana. Ali ndi chilichonse chomwe amafu- 
nikira pa moyo wawo. Koma taonani eni dzikofe. Kodi 
tingalakwitse titanena kuti tafika posanduka agalu enieni 
omadya zotoleza m’madzala? Tikamva njala kapena tika- 
masowa chakudya timapita kwa anthu anatibera malowa 
n’kukawapempha kuti atithandize. Koma akangotiona 
amaipitsa nkhope ngati aona chimbudzi ndipo amayamba 
kutisambula amvekere, ‘Anthu inu ndi aulesi kwabasi, si- 
mufuna kugwira ntchito. Kodi mumayesa ndife ambuyanu 
kuti tizikusamalirani? Ngati mukufuna chakudya pitani 
mukagwire ntchito kumafamu!’” 

Kenako Koolau anaimika mkono wake m’mwamba 
atakunga chibakera chake cha zala zoperewera. Kumutu 
kwake kunali nkhata yamaluwa. Usiku umenewo kumwa- 
mba kunali kopanda mtambo ndi umodzi womwe moti ku- 
wala kwa mwezi kunkafika paliponse. Kunja kunali kuku- 
tentha monyansa ndipo mphepo nayonso inali itapita ku- 
kagona. Ngakhale kunali bata lotere, anthu omwe anakha- 
la mozungulira Koolau n’kumamumvetsera, ankangoone- 
ka ngati afukulidwa pansi. Kuwaona, ankangokhala ngati 

anthu omwe apulumuka nkhondo yoopsa. 

Anthuwa ankangooneka ngati mizukwa. Wina anali 
ndi chibowo chomwe chinayasama pamalo omwe pama- 
yenera kukhala mphunopa, ndipo wina anangotsala ndi zi- 
bonga kumapeto kwa mikono yake. Malo amenewa ndi 
pomwe kalelo panali manja ndipo tsopano onse anali ata- 
wola n’kunyenyeka ndi khate. Mungaone ngati chipongwe 
nditakuuzani kuti anthuwa, omwe analipo 30, anali zipha- 
pha zenizeni za zinthu zomwe poyamba zinali anthu. Zi- 
nthu zimenezi zinali zitachoka kalekale pamlingo woti 
n’kumazitchula kuti anthu. 

Zinthuzi zinakhala pansi zitavala nkhata zamaluwa 
kumutu ndipo zinkapanga phokoso lokhala ngati mitchini 
zikamavomereza zonena za Koolau. Kukhosi kwa ena ku- 
nkatuluka phokoso loopsa, lokhala ngati m’chifukwa 
mwawo mukusulidwa zitsulo. Zinthuzi zinali mafupa 
amoyo omwe poyamba anali amuna ndi akazi. Koma tso- 
pano inali mbiri yakale chifukwa ziwalo zomwe zikana- 
wachititsa kuoneka ngati anthu zinali zitatotokoka ndi 
nthenda ya khate. Nkhope komanso ziwalo zawo zonse 
zinali zitaphwasuka, kupunguka, kupuwazika, kusosoka, 
kuduka, kung’ambika komanso kunyenyeka. Ankaoneka 
ngati munthu yemwe wakhala akuphikidwa komanso ku- 
wotchedwa ku Gehena kwa zilumika zosawerengeka, ko- 
ma mtima wake n’kumapitirizabe kugunda. Manja awo, 
akachita mwayi kuti nthenda yoipayi yawasiyira manja 
kuti akhalebe kumapeto kwa mikono yawo, ankangokhala 
ngati zipalapasiro za nkhwangwala. Zinkangokhala ngati 
analowetsedwa m’chigayo chogaya miyoyo chomwe chi- 
nawatibula ngati chimanga, n’kuwasiya ali madeya enieni 
a chinthu chamoyo. Ena anali atatsala ndi timinofu towe- 
rengeka tomwe tinapulumuka kunkhondo yophwasula 
thupiyo. 

Panali mayi wina yemwe nthawi zonse ankango- 
khalira kutuluka misozi yokhala ngati palafini. Misoziyi 
inkatuluka m’zigompholera zomwe zinali pamalo omwe 
poyamba panali maso. Panalinso ena omwe anali mu ululu 
woopsa moti ankangokhalira kubuula. Akamabuula ku- 
khosi kwawo kunkamveka phokoso lokhala ngati m’chifu- 
wa mwawo mukulira chule. Ena ankatsokomola modetsa 
nkhawa ndipo akamatero ankakhobola makhololo kukhosi 
kwawo moti phokoso lake linkamveka ngati akung’amba 
thumba. Ndiye panali zitsiru ziwiri. Zitsiru zimenezi zi- 
nkangooneka ngati anyani akuluakulu omwe wowaumba- 
yo anawasiyira panjira nthawi itamuthera. Maonekedwe a 
zitsiruzi anali oti kutenga nyani n’kumuyika apo, zitsiru- 
zinso n’kuziyika apo n’kumayerekezera, anyaniwo bwe- 
nzi akuoneka ngati angelo. 

Nazonso zitsiruzi zinakhala nawo pagululi ndipo 
nthawi zonse zinkangokhalira kuchita phokoso loboola 
m’makutu. Zitsiruzi zinali zitavala nkhata zamaluwa ku- 
mutu. Mmodzi anali ndi phirikaniro lonyotsoka looneka 
ngati silipasi yakutha ndipo linkalendewera ngati likufuna 
kugwera paphewa pake. Chitsiru chimenechi chinathotho- 
la duwa n’kulikoleka pakhutu lowolalo. 

Koolau ndi amene anali mfumu ya zinthu zimenezi. 
Ndipo ufumu wake unali m’chigwa chonse chokhala ndi 
maluwa okongola, chomwe chinayambira kugombe n’ku- 
kwera m’mapiri oopsa kwambiri omwe anthu sankafikako 
chisawawa. M’mapiri amenewa munkakonda kukhala 
mbuzi za m’mapiri zomwe zimatha kudutsa m’ malo omwe 
munthu sangawaganizire. Mbali zonse zachigawochi ku- 
nali mitengo komanso udzu ndipo Koolau ndi anthu ake 
anali ndi mapanga awo omwe ankabisalako. Ukayang’ana 
kuchigwa kuchokera pamwamba pomwe anthuwa anali, 
unkaona chiphompho choopsa choti munthu kungogwa 

ndiye kuti wapita. Kumunsi kwa chiphomphochi kunali 
miyala yakuthwa yomwe inayalana mpaka kukalowa 
m’nyanja ya Pacific. 

Nyengo ikakhala bwino, maboti ankatha kufika pa- 
gombe lamiyalali, koma ankafikapo ngati nyengo ili bwi- 
nodi. Tikutero chifukwa pagombeli panali miyala yaku- 
thwa kwambiri moti nyengo ikangokwiya pang’ono, ma- 
boti ankakocheza ali zidutswa. Ngati munthu wafika bwi- 
nobwino pagombeli, ankakwera movutikira kwambiri chi- 
tunda chomwe chinkalowera ku Kalalau ndipo ankakafika 
kudera limene Koolau ankalamulira. Koma munthu ye- 
mwe ankakwanitsa kuchita zimenezi ankayenera kukhala 
wamutu wabwino komanso ankayenera kudziwa tinjira to- 
opsa tomwe munkadutsa mbuzi zam/’tchire zija. Malo 
amenewa anali oti kungophuluza ndiye kuti zako zada. 
Koma chodabwitsa n’chakuti zinthu za Koolau zija zinka- 
kwanitsa kudutsa bwinobwino m’malo oopsawa zili peka- 
peka ndi matupi awo onyenyekawo mpaka kukafika ku- 
malo otetezekawa kuti anthu owasakasaka asawapeze 
n’ kuwagwira. 

“Abale anga,” anatero Koolau. 

Koma mmodzi mwa zitsiru zija anayamba kuseka 
ngati chiwanda, ndipo Koolau anadikira kaye kuti chitsi- 
rucho chisiye kuseka. 

“Abale anga, kodi si zodabwitsa kuti asatana ame- 
newa anatenga malo anthu onse? Kodi pakati pathu pali 
munthu ngakhale m’modzi amene analandira kandalama 
kachipukuta misozi? Palibe amene analandira olo 1 ta- 
mbala! Koma taonani, malowatu akuti ndi awo ndipo 
amatiuza kuti tizikawalimira ganyu pamalo omwe azigogo 
athu ankadyetsera ziweto ndipo zonse zomwe timakolola 
tikakhetsa thukuta lathu amanena kuti ndi zawo. Komatu 
akanganya amenewa asanabwere tinkakhala mwaufulu 

kuno ndipo sitinkafunika kulembedwa ntchito kuti tizi- 
peza chakudya. Chopsetsa mtima kwambiri n’choti tika- 
dwala akumatilandanso ufulu wathu.” 

“Kodi ndi ndani amene anabweretsa matendawa, 
Koolau?” anafunsa Kiloliana, yemwe minofu yonse ya- 
thupi lake inali itakokoloka ndi khate, moti anangotsala 
mafupa okhaokha ngati galu wodwala mkupe. Nkhope ya- 
ke inkangooneka ngati mbuzi yomwe ikuseka ndipo uka- 
muyang’ana nkhopeyo unkayembekezeranso kuona ma- 
pazi a mbuzi kumiyendo yake. Chilungamo chake ndi 
choti mapazi ake analidi ouma ndipo anali atasendekase- 
ndeka ndi khate loipa lomwe linadya minofu yake yonse. 
Chidule tingonena kuti munthuyu ankayenda wowolawola 
kale. Komabe Kiloliana anali ndi luso lapadera kwambiri 
chifukwa ankatha kudutsa malo ovuta kwambiri m’chiga- 
wochi. Iye ankadziwa njira iliyonse yodutsa mbuzi za- 
m’thengo zija ndipo ndi amene anatsogolera Koolau ndi 
zinthu zakezi kumalo otetezekawa. 

“Limenelodi ndi funso labwino,” anayankha Koo- 
lau. “Chifukwa choti sitinkafuna kumagwira ntchito 
m’minda ya mizimbe, m’malo omwe poyamba tinkadye- 
tserako ziweto zathu, anayamba kukatuta Matchaina ku- 
tsidya kwa nyanja n’kumawabweretsa kuno. Matchaina 
amenewo ndi amene anabweretsa nthenda yoipa tikudwa- 
layi. Lero tadwala nthenda yomwe anabweretsayi, akuya- 
mbanso kutigwira n’kukatitaya ku Molokai. Ifetu tinaba- 
dwira ku Kauai. N’zoona kuti tinapitapo kuzilimba zina 
monga Oahu, Maui, Hawaii komanso Honolulu. Koma ti- 
nkati tikayendayenda tinkabwereranso kuno. Mukuganiza 
kuti n’chifukwa chiyani tinkabwereranso? Kwanu n’kwa- 
nu nthengo mudalaka njoka. Ife timakonda kumene tina- 
badwira—timakonda mapiri a kwathu ku Kauai. Takhala 
zaka zambirimbiri tili kuno moti wina sangangodzamba- 

tuka uko n’kubwera kumadzatiuza kuti tichoke m’dziko 
lathu. Ife tidzafera konkuno, kupatulapo ngati titayamba 
kufooka maganizo n’kusiya kumenyera nkhondo ufulu 
wathu. Koma ndikukhulupirira kuti pakati pathu palibe 
muthu angaganize moperewera choncho. Amene amafuna 
kukhala ku Molokai anapita kale. Ife sitingalole kuti titu- 
mizidwe kumeneko chifukwa timaganiza bwinobwino, 
mitu yathu imakoka. Mawa asilikali afika pagombe. Ali- 
yense amene ali wofooka maganizo akhoza kupita kuka- 
dzipereka kuti akamuponye ku Molokai. Koma kwa ife 
olimba mitima, tikhalabe kuno ndipo timenyera nkhondo 
ufulu wathu. Ndipo dziwani kuti asilikali amenewo sanga- 
tikwanitse chifukwa tili ndi mifuti. Nokhanso mukudziwa 
kanjira kangati mpeni komwe timadutsa tikamabwera ku- 
no. Munthu amafunika kuyenda mosamala kwambiri 
m’kanjira kamene kaja ndipo akachita masewera chipho- 
mpho chopanda malire chija chimayasamula n’kumume- 
za. Komanso dziwani kuti ine ndilibe masewera. Ndina- 
phunzira kugwiritsa ntchito mfuti mwaluso zedi pamene 
ndinkaweta ng'ombe ku Niihau, ndipo ndikhoza kuwao- 
netsa zakuda anthu amenewo ngati atabwera kuno n’ku- 
madzanditokosola dala. Sindikuopa ngakhale atakhala 
mazanamazana. Nonse mumamudziwa Kapahei, uyu ali 
apayi. Kapahei anali woweruza komanso munthu woleme- 
kezeka kwambiri, koma taonani pamene wafika lero. Aku- 
ngooneka ngati galu weniweni moti asilikali akumusaka- 
saka kuti akamuponye ku Molokai, monganso mmene 
akuchitira ndi tonsefe. Akuchita zimenezi chifukwa tiku- 
dwala nthenda yoipayi. Kapahei, tawayankhula anthuwa 
amveko mawu ako.” 

Kapahei anaimirira. Asanayambe kudwala khate, 
Kapahei anali woweruza milandu. Iye anapita kusukulu 
yaukachenjede ku Punahou. Atamaliza maphunziro ake 

kumeneko anakhala munthu wofunika kwambiri moti 
anthu amene ankacheza nawo anali olozeka okhaokha. 
Ankadya limodzi ndi mafumu komanso anthu ochokera 
mayiko ena omwe ankateteza amalonda komanso amisho- 
nale omwe anali m’dzikoli. Pa nthawiyo Kapahei anka- 
khala moyo wofewa kwambiri. Koma pano, monga ana- 
nenera Koolau, anali akungooneka ngati galu weniweni 
moti ankasakidwasakidwa ngati chilombo chosayenera 
kumakhala limodzi ndi anthu abwinobwino. Iye anali ata- 
gwera m’dzenje lakuya la matenda a khate, matenda owo- 
nonga thupi. Koma Kapahei sankafuna kulandidwa ufulu 
wake. Nayenso sankafuna kumatengedwera kumtoso ngati 
nyama ya galu. Nthenda yoipayi inali itamupweteka kwa- 
mbiri moti nkhope yake inalibiretu chilichonse. Zonse zi- 
mene zimachititsa mutu wa munthu kuoneka bwino, ka- 
pena tinene kuti zonse zimene zimachititsa kuti munthu 
alimbe mtima n’kupita kukafunsira mkazi, zinali zitako- 
koloka ndi khate. Nkhope yake inali itangotsala ndi zibo- 
wo zomwe zinkayasamula moopsa. Nazonso zikope zake 
zinali zitanyenyekeratu moti maso ake ankangoyang’ana 
nthawi zonse. Ngakhale nsidze komanso nkhwikhwi zake 
zinali zitametekeratu. 

“Ife sitifuna zokangana ndi anthu,” anayamba mo- 
tero Kapahei. “Tikungofuna atisiye tizichita zathu basi. 
Koma akapitiriza kutitsutsula pachilonda ndiye aona pole- 
kera chifukwa nafenso sitiwanyengerera. N’zoona kuti za- 
la zanga zinatha kalekale monga mmene mukuoneramu.” 
Anakweza dzanja lake m’mwamba kuti onse aone ndi ku- 
wala kwa mwezi kuja. “Koma dzanja langa lakumanzere 
latsala ndi zala zingapo zomwe ndikhoza kuzigwiritsa 
ntchito powombera mfuti yanga mofanana ndi mmene zala 
zinzake zinkachitira m’mbuyomo zisanatengedwe ndi 
nthenda yoipayi. Ife timakonda dziko lathu lobadwira. 

Tiyeni tizikhala kuno, ndipo tidzaferanso konkuno. Koma 
sitilola zoti afisi amenewa afike potiponya kundende ya 
Molokai chifukwa choti tikudwala. Si ife amene tinabwe- 
retsa nthenda yoipayi. Ife sitinachimwire wina aliyense. 
Ndi anthu omwewa omwe anabwera kuno kudzalalikira 
Mawu a Mulungu komanso kudzachita malonda, amene 
anakatokosola mavutowa polemba ntchito akapolo akhate 
omwe ankachokera m’mayiko ena kuti azidzagwira ntchi- 
to panthaka yomwe anatiberayi. Ineyo ndinakhalapo wo- 
weruza. Ndimadziwa zimene malamulo amanena moti 
ndikukuuzani kuti n’kulakwa kwakukulu kumubera mu- 
nthu malo ake. Malamulo samalola zimenezo ngakhale pa- 
ng’ono. Komanso n’kulakwa kwakukulu kulowetsa mate- 
nda oopsa ngati amenewa m’mudzi. Nanga ndichitenso 
kunena kuti n’kuipa mtima kwakukulu kumagwira anthu 
omwe akudwala matenda mwawapatsirawo n’kumakawa- 
ponya kumalo onyansa, ngati kundende ya Molokai? 
Anthu amenewa akumaiwala kuti tikudwala matendawa 
chifukwa cha twowo.” 

“Abale anga, moyo ndi waufupi uwu ndipo wango- 
dzaza ndi mavuto okhaokha,” anatero Koolau. “Tiyeni ti- 
mwe, tivine komanso tisangalale m’mene tingathere chi- 
fukwa sitikudziwa kuti mawa kugwanji. Papsa tong’ola, 
sudziwa mtima wamoto.” 

Kenako ziphapha za anthuzo zinathamangira m’ma- 
panga awo n’kukatenga mikunda yamowa, kenako zina- 
yamba kuupapira. Mowawu ankaupanga posakaniza mi- 
tsitsi inayake ndipo nsakanizo woopsawu ukalowa m’mi- 
mba, mphamvu yake inkakwera kuubongo n’kukadula 
mawaya ena ndi ena moti ankaiwaliratu zoti ndi akhate. 
Matupi awo ankabwereranso chikale, pa nthawi yomwe 
anali ndi matupi aphumphu. Mzimayi ankatuluka misozi 
yapalafini kuchokera m’zigompholera zomwe poyamba 

munali maso uja, anali atasinthiratu ndipo umoyo unali 
utabwereranso m’mafupa ake. Mzimayiyu ankakanyanga 
nsambo za ukelele modabwitsa kwambiri ndipo ankachita 
izi kwinaku akuimba nyimbo yachikondi yomwe inkango- 
mveka ngati nyimbo yakumidima. Mawu ake akuthwa 
anabowoleratu mtambo. Nayenso Kiloliana yemwe anali 
atakhala pamphasa yake, anayamba kutekesa thupi lake 
mogwirizana ndi mmene nyimboyo inkamvekera. Zinali 
zoonekeratu kuti umoyo unali utabwereranso m’thupi 
mwake ndipo nyimbo yachikondiyo inamufika pamtima 
kwambiri. Posakhalitsa anangopezeka kuti waimirira 
n’kuyamba kuvina ndi mzimayi winawake yemwe anka- 
ngooneka ngati anatolera matako a abale ake omwe ana- 
mwalira n’kumawawiritsa ntchito. Mzimayiyu analinso 
ndi mawere angati mvunguti moti zonsezi zinkabisa nkho- 
pe yake yomwe inali itawoleratu ndi khate. 

Kunali kuvina kwa anthu amoyo ooneka ngati aku- 
fa. Matupi awo onyenyekawo anali ndi kamtima kofuna 
zachikondi monga mmene anthu ena onse amachitira. 
Mzimayi ankatuluka misozi yapalafini uja anaimba nyi- 
mbo yakeyo mosalekeza ndipo nawonso matupi akutha a 
anthu akhatewo anapitirizabe kupukusika kwinaku aku- 
mati akamapumira n’kumatenga zipanda zamowa n’ku- 
makonkha kukhosi. Mowawo utayamba kugwira ntchito 
yake, anthuwa anayamba kumasuka kwambiri. Wina 
ankavina ndi mzimayi wochepa thupi yemwe nkhope yake 
inali yabwinobwino ndithu, koma manja ake anali atawo- 
leratu ndi nthenda yowononga mnofuyi. Komanso zitsiru 
ziwiri zija, zinkangolongolola ngati anyani ndipo zinka- 
palasa zitayang’anizana. 

Koma kenako mayi ankaimba uja anangosiya mwa- 
dzidzidzi, ndipo zipanda zinatsitsidwa pakamwa, nakonso 
kuvina kunaduka matako komanso miyendo zili m’mwa- 

mba. Onse pamodzi anayamba kuyang’ana kuchiphompho 
kuja ndipo chapatali anaona kuwala kodabwitsa m’nyanja. 
Kuwalako kunkayenda molunjika kugombe. 

“Ndi asilikali aja amenewa,” anatero Koolau. “Ma- 
wa kukhala nkhondo ya wafawafa. Ndi bwino kuti tigone 
mokwanira kuti tidzuke ndi mphamvu.” 

Akhate onsewo anamvera mawuwa ndipo anakwa- 
wira kumapanga awo n’kukagona. Koma Koolau anakhala 
panja pomwepo. Iye anakhala ngati chiboliboli ataika 
mfuti yake pamiyendo ndipo maso ake anali pamaboti 
omwe ankakocheza pagombe lija. 

Derali lomwe linkatchedwa Kalalau linali malo 
abwino kwambiri kuthawirako. Kupatulapo Kiloliana, ye- 
mwe ankadziwa tinjira tonse tovuta kudutsa mpaka kuchi- 
tunda chosakwereka chomwe chinali pamwamba pawo, 
palibe munthu wina yemwe akanapambana akanayesa ku- 
dutsa m’kanjira kokhako komwe kankafika malowa, ko- 
mwenso munthu ankayenera kuyenda mosamala kwambi- 
ri kuti asagwere kuphedi. Kanjiraka kankangooneka ngati 
mphipi yampeni ndipo kanali kakatali mwina mapazi 100 
moti zinkamutengera munthu kanthawi ndithu kuti awo- 
loke. Ndipo munthu akamayendapo sankayenera kuya- 
ng’ana pansi chifukwa ena ankatha kuyamba kuchita chi- 
zungulire n’kupezeka kuti aphuluza n’kutafunidwa ndi 
miyala. Mbali zonse za kanjiraka kunali mapompho omwe 
anayasamula kuti ameze anthu. Kungoyerekeza kuponda 
udyo n’kugwera kumanja kapena kumanzere, unkakhala 
kuti watengedwa ndi imfa. Palibe amene ankadzivutitsa 
kukatola maliro a munthu amene wagwera kumeneko chi- 
fukwa ankakhala ataphulikiratu ngati tomato wowola. 

Koma akangodutsa malo oopsawa, ankakafika ku- 
malo okongola kwambiri ngati paradaiso. Kumtundako 
kunali malo obiriwira bwino omwe anali ndi mitengo 

ponseponse, ndipo zomera zina zinayanga paliponse ndi 
m’mipata yamiyala yomwe. Kwa miyezi yonse yomwe 
Koolau ankalamulira derali, iyeyo ndi anthu ake ankame- 
nya nkhondo yolimbana ndi chilengedwe chachabe cho- 
mwe chinali malowa. Malo odzaza ndi mitengowa, omwe- 
nso anali ndi zomera paliponse, analibe zipatso zomwe 
anthuwa ankazikonda monga nthochi, malalanje komanso 
mango. Malowa analiberetu mtengo ulionse wazipatso 
moti anthuwa ankachita kufunika kukafuna chakudya ma- 
lo ena n’kubwera nacho. 

Koolau ndi anthu ake anathawira malowa kuchoke- 
ra kunyanjako atapanikizidwa ndi asilikali. Ngati asilikali 
anabwerawa akanakwanitsa kufika pamalo anathawirawa, 
Koolau ndi anthu ake akanathawira kumalo ena otetezeka 
omwe anali pamwamba pa phiri ankakhalali kudzera m’ti- 
njira tina tomwe ankatidziwa okha. 

Kutangocha m’mawa, Koolau anatsetsereka n’ku- 
kabisala penapake moyang’ana kanjira koopsa kaja mfuti 
yake ili m’manja. Iye ankayang’ana asilikali aja mwa- 
chidwi kwambiri mpaka kunja kunacha. Cholinga chake 
chinali choti adziwe kumene asilikaliwo akulowera. Asi- 
likaliwo anali ndi zimifuti zodabwitsa kwambiri zomwe 
ankachita kuzikoka chifukwa cha kukula komanso kule- 
mera kwake. Koolau anali asanaonepo mifuti ikuluikulu 
ngati imeneyi. Mifutiyo inkawala ngati magalasi chifukwa 
cha dzuwa lomwe linali m’mawawo. Kanjira koopsa kaja 
kanali kutsogolo kwake. Ndipo atayang’ana chakumunsi, 
anaona tiasilikali tikuyenda ngati nyerere. Ataonetsetsa 
anaona kuti si asilikali, koma apolisi. Iye ankaganiza kuti 
apolisiwo abwera kuti adzaone ngati angamugwire. Ngati 
akanalephera kuchita zimenezi ndiye kuti akanabwerera 
kukauza asilikali kuti adzamalizitse ntchitoyo. 

Iye anayamba kusisita mwachikondi mkono wake 

wopotoka womwe unagwira mfuti ija ndipo ankaonetsetsa 
kuti mbali zonse kuli bwino. Koolau anaphunzira kuwo- 
mba mfuti pamene ankachita ubusa ku Niihau, ndipo anali 
katswiri kwambiri moti sankaphonya chisawawa. Pamene 
anthu ooneka ngati nyerere aja ankakulirakulira, Koolau 
anayamba kuyeza mtunda womwe unali pakati pake ndi 
asilikaliwo, n’kuona mmene mphepo inkawombera ku- 
chokera mbali zonse ndipo anaona kuti sangakwanitse ku- 
wawombera chifukwa panali patali kwambiri. Kenako 
anthuwo anayandikira kanjira koopsa kaja ndipo iye ana- 
ngobisala phe-e. Koma kenako anayamba kuyankhula ku- 
chokera pakatchire pomwe anabisala. 

“Kodi mukufuna chiyani kuno?” anafunsa Koolau. 

“Tikufuna Koolau wakhate,” anayankha munthu 
wina yemwe ankatsogolera apolisiwo. Munthuyu anali 
wochokera ku America ndipo anali ndi maso abuluu ngati 
chona. 

“Bwererani, musayerekeze kufika kuno, 
Koolau. 

Iye ankamudziwa bwino munthuyu. Anali wachi- 
wiri kwa mkulu wa apolisi ndipo ndi munthu yemweyu 
amene anamuthamangitsa ku Niihau. Anamuthamangitsa- 
nso ku Kauai mpaka kudzafika kumapiri a Kalalau. Ndi 
yemweyunso amene anamuthamangitsa kugombe kuja ku- 
ti adzabisale malo oopsawa. 

“Ndiwe ndani?” anafunsa mtsogoleri wa apolisi uja. 

“Ndine Koolau wakhate!” 

“Ndiyetu tuluka tikuone. Tikukufuna kwambiri. Ti- 
kufunika kubwerera nawe wamoyo kapena wakufa ndipo 
munthu aliyense amene angachite zimenezi walonjezedwa 
kuti akapatsidwa ndalama zankhaninkhani. Mokukomera 
mtima ndikufuna ndikuuze kuti ngakhale utani, ulendo 
uno palibe chomwe ungachite kuti uthawe. Choncho unga- 

chite bwino kungodzipereka zinthu zisanafike poipa.” 

Koolau anayamba kuseka kwambiri paziyangoya- 
ngo anabisala paja. 

“Tatuluka pamene wabisalapo msanga!” analamula 
mtsogoleri wa apolisi uja, koma Koolau sanayankhe. 

Kenako mtsogoleriyo anayamba kunong’oneza 
apolisi omwe ankamutsatira ndipo Koolau anaona kuti 
akupangana zoti amugwire. 

“Koolau,” mtsogoleri uja anakuwa. “Koolau, ndiku- 
bwera komweko kuti ndidzakutenge.” 

“Ngati moyo wako umaukonda, usayerekeze ku- 
bwera kuno. Koma sindingakusankhire zochita, ukhoza 
kubwera ngati ukufuna. Ngati walimba mtima, yamba wa- 
yang’ana bwinobwino dzuwa, nyanja komanso m’mlenga- 
lenga, chifukwa kameneko kakhoza kukhala komaliza kuti 
uzione.” 

“Chabwino tiona, pajatu amati wakufa sadziwika,” 
anatero mtsogoleri wa. “Dziwa kuti ungodzibweretsera 
mavuto oopsa ukandiwombera chifukwa ine sindinakula- 
kwire chilichonse.” 

Koolau anadzuma paziyangoyango paja. 

“Ndakuona pamene wabisalapo, koma dziwa kuti 
sindinakulakwire, nanga ndakulakwira chilichonse nga- 
ti?” anapitiriza motero mtsogoleri uja. 

“Wandilakwira kwambiri. Si wabwera kuno kuti 
udzandigwire n’cholinga choti ukandiponye kundende,” 
anayankha Koolau. “Komanso wandilakwira pobwera ku- 
no kuti udzandiphe n’cholinga choti ukalandire chiwo- 
ngoladzanja chomwe boma lalonjeza. Ndakuuza kale kuti 
ngati moyo wako umaukonda, usayerekeze kubwera 
kuno.” 

“Mnzanga, monga ukudziwira ife timangotsatira 
zimene boma latiuza kuti tichite. Choncho pepa kwambiri 

kuti ndibwerabe kudzakugwira. Sindingachitire mwina.” 

“Mokukonda ndikufuna ndikuuziretu kuti ukachita 
zimenezo ufa usanafike kumapeto kwa kanjirako.” 

Mtsogoleri wa apolisi uja anali kafandikhale. Ku- 
ngoti pa nthawiyi anali asanamange mfundo yoti aye- 
ndere. Iye anaponya maso kugombe kuja ndipo kenako 
anayamba kuyang’ana kanjira koopsa kokhala ngati mpeni 
kaja. Kanjira kameneka n’kamene ankayenera kudutsa 
kuti akafike kumene kunali Koolau. Kenako anatsimikiza 
mtima zoyamba ulendo woopsa wodutsa m’kanjirako. 

“Koolau,” anayamba kuitana, koma Koolau sanaya- 
nkhe. 

“Koolau, usandiwombere wamva! Ndikubwera 
komweko, sindikuchita chilichonse. Ndikungofuna ku- 
bwera kudzakutenga basi.” 

Mtsogoleri uja anatembenuka n’kupereka malangi- 
zo angapo kwa apolisi aja ndipo kenako anayamba ku- 
yenda m’kanjira kodetsa nkhawa kaja. Iye ankayenda pa- 
ng’onopang’ono ngati nkhono. Zinkangokhala ngati aku- 
yenda pachingwe. Palibe chomwe akanagwira kupatulapo 
mpweya basi. Akamayenda timiyala tina tinkaguluka mu- 
kamsewuko n’kumagwera kuchipompho choopsa chija. 
Dzuwa linali likuswa mtengo tsopano ndipo nkhope ya 
mtsogoleri wa apolisiyo inali itasamba thukuta. Koma iye 
sanabwerere m’mbuyo kufikira pamene anafika pakati pa 
kanjira kangati mpeniko. 

“Ima pomwepo!” anatero Koolau kuchokera pazi- 
yangoyango anabisala paja pofuna kumupatsa theng’ene- 
ng'e. “Ukangoyerekezanso kusuntha ngakhale phazi limo- 
dzi ndikuwombera.” 

Wapolisiyo anaimadi ndipo anayamba kudzandira 
mokhala ngati akufuna kugwa. Nkhope yake inali itasi- 
nthiratu ndi mantha, koma sanataye mtima. Atakhaziki- 

kanso mukamsewuko, anayamba kusetekera milomo yake 
kuti ifewe asanayambe kuyankhula. 

“Koolau, usayerekeze kuwomba mfuti yakoyo chi- 
fukwa ine ndikubwera kwa iwe mwamtendere. Ndikudzi- 
wa kuti suwombera.” 

Kenako anayambiranso kuyenda ndipo Koolau ana- 
liza mfuti yake moti chipolopolocho chinatsomphoka 
n’kukamulemba mtsogoleri wapolisityo pamimba. Chipo- 
lopolocho chinamudzidzimutsa kwambiri mkuluyo moti 
anaphuluza. Anayesetsa kuti adzipulumutse podziponya 
pakanjira kangati mpeniko, koma sipanatenge nthawi ku- 
fikira pamene anazindikira kuti zamuvuta. Pamene mphi- 
ndi zowerengeka zinkadutsa, thupi lake linali litasowa pa- 
kanjirako. Nthawi yomweyo apolisi okwana 5 anayamba 
kuthamanga kuti akadutse pakanjira kangati mpeniko. 
Anzawo omwe anatsala kumbuyo kwawo anayamba ku- 
wombera mwamphamvu paziyangoyango paja. Zimene 
zinachitika pamenepo sindizo. 

Kwa maulendo 5, Koolau anawomba mfuti yake 
kuchokera kuseri kwa mwala wina womwe anabisala. 
Ankati kudzasuzumira n’kuwomba kuti pho-o! Kenako 
ankawerama pozemba zipolopolo zomwe zinkauluka 
mwaphulupulu kuti zisamulume. Pamene ankamaliza ku- 
wombako, apolisi 4 anali atatsatira mtsogoleri wawo uja 
kuphompho. Wanambala 5 anali atagwera mukanjira kaja, 
akuyesayesa kudzipulumutsa kuti asagwere kuphedi. Cha- 
kumunsi kuja, apolisi anatsala aja anangoti kakasi, kuo- 
nerera zoopsa zinkachitikazo. 

Palibe chomwe akanachita kuti apulumutse mnza- 
woyo. Ankadziwa kuti akangoyerekeza kuyamba kutha- 
mangira m’kanjirako kuti akamupulumutse, Koolau ape- 
zerapo mwayi n’kuwalawitsa zipolopolo. Koma Koolau 
sanamalizitse munthu amene ankayesayesa kuti asagwere 

kuchiphedi uja. Munthuyu anali atavulazidwa kwambiri. 
Apolisi anatsala aja atakambirana kwa kanthawi, wina 
anatulutsa kansalu koyera n’kuyamba_ kukayendetsa 
m’mwamba akulowera kumene kunali munthu wovula- 
layo. Anzake ena onse ankamulondola pambuyo. Koolau 
sanasunthe pamene anabisala. Iye ankangowapenya pame- 
ne ankachoka pamalowo n’kumalowera kugombe kuja. 

Patatha maola awiri, Koolau anaona matupi a apo- 
lisi ena akuyesa kudutsa malo ena oipa kwambiri kuti 
akafika kumene analiko. Iye anaonanso mbuzi zam’tchire 
zikuthawa apolisiwo n’kumakwera m’mwamba mwaphi- 
rilo. Kenako anayamba kuganiza kuti n’kutheka kuti 
kumeneko kuli njira yomwe ikanawafikitsa kumalowa. 
Pofuna kutsimikizira zimenezi anaitanitsa Kiloliana ye- 
mwe anafika akuyenda chokwawa. 

“Ayi, kulibe njira kumeneko,” anatero Kiloliana. 

“Nanga mbuzizo?” anafunsa Koolau. 

“Mbuzi zimenezo zachokera kumunsi komweko. 
Sindinaonepo mbuzi ikudutsa malo amenewo. Ndikuga- 
nizanso kuti akuyesa kutsatira mbuzizo kuti aone pamene 
zimadutsa, koma sakudziwa kuti angopusapo. Sangakwa- 
nitse kudutsa m’tinjira tomwe mbuzi zam’tchire zimadu- 
tsa. Mapazi awo akulitsa moti sangaponde pomwe mbu- 
zizo zimaponda. Ingodikira uone, aphuluza n’kuphulika 
ndi miyala ili kumunstyo.” 

“Komatu akuoneka kuti akudziwa chimene akuchi- 
ta. Mwina atulukira njira ina,” anatero Koolau. “Cha- 
bwino, tiyeni tingodikira tione.” 

Anthu awiriwa anabisala paziyangoyango zija n’ku- 
mangoonerera pamene apolisi aja ankakwera malo oopsa- 
wo akuoneka kuti atheratu. Koma kenako zinawaonekera. 
Atatu mwa apolisiwo anaphuluza ndipo anayamba kugu- 
buduka, kukhwekhwereka komanso kunjanja m’miyala 

yansangalabwi komanso yakuthwa yomwe inali m’mphi- 
rimo ndipo kenako anauluka n’kukadonthera kuchigo- 
mpholera chomwe chinawalandira ataphulikiratu ngati 
mango oola. 

Kiloliana anaseka ngati ntchini. 

“Basitu, amati atani akapolo amenewa,” anatero Ki- 
loliana. 

“Komatu zikuoneka kuti ulendo uno anabwera oko- 
nzeka. Abwera ndi mifuti yodabwitsa kwambiri,” anatero 
Koolau. “Komanso zikuoneka kuti apolisiwa anabwera 
limodzi ndi asilikali. Sitikudziwa kuti zikhala bwanji 
asilikaliwo akayamba kuyankhula ndi mifuti yawo.” 

Chakumadzulo kwa tsikuli, akhate ambiri analowa 
m’mapanga awo n’kumagona. Koma Koolau, anakhala 
pansi pakhomo laphanga lake mfuti yake ili pamiyendo, 
ali tcheru kuti akangomva chinachake chodabwitsa aigwi- 
ritse ntchito. Mzimayi wamikono yowola uja anali atabi- 
sala paziyangoyango zomwe zinali chapamunsi n’kuma- 
yang’anitsitsa m’kanjira kangati mpeni kaja. Koma mwa- 
dzidzidzi, Koolau anadzidzimuka ndi phokoso loopsa lo- 
mwe linaphulika kuchokera kugombe kuja kuti lithi-i ndi- 
po posakhalitsa bombalo linadutsa m’mwamba likufuula 
ngati likung’amba m’mlengalenga. 

Phokoso lomwe anamva pamenepo linamuchititsa 
mantha kwambiri. Zinkangokhala ngati milungu yonse 
kumwamba yagwira m’mlengalenga n’kumakokerana ke- 
nako n’kungopezeka kuti kumwambako kwakhadzuka 
ngati nsanza yakutha. Phokoso lake linali loopsa kwambiri 
moti linayamba kuyandikira kumene anali. Koolau anaya- 
ng’ana m’mwamba mwaphiri ndipo anaona bombalo liku- 
phulika pathanthwe lina moti kunayamba kufuka chiutsi 
choopsa. Bombalo linafikira pamwala wina ndipo mwala- 
wo unanyenyekeratu moti zidutswa zake zinamwazika 

n’ kumawagwera pamitu. 

Koolau anayendetsa chala chake pachipumi n’ku- 
chotsa thukuta lomwe linkaching’animitsa ngati galasi. 
Iye anachita mantha kwambiri ndi mabombawa. Koolau 
sankadziwa zambiri zokhudza mabomba ndipo bomba 
linaphulitsidwali linali lochititsa mantha kwambiri kuposa 
mmene ankaganizira. 

“1,” anatero Kapahei, ndipo mbozi yomwe inadzu- 
ka m’mutu mwake inamuuza kuti apitirizebe kuwerenga 
mabombawo akamaphulika. 

Posakhalitsa mabomba enanso awiri anaulutsidwa- 
nso ndipo anadutsa akuwira n’kukawomba khoma la 
mwala wina waukulu kwambiri womwe unali kumtunda 
kuja ndipo kumtundako kunamveka kuphulika koswa ma- 
kutu. Kapahei anapitirizabe kuwerenga mabombawo. 
Akhate aja anatuluka m’mapanga awo n’kuunjikana pa- 
nja. Poyamba ankachita mantha, koma pamene mabomba- 
wo ankapitiriza kuphulika, anangowazolowera moti ana- 
yamba kuchita nawo chidwi n’kumaonerera momwe anka- 
nyenyera miyala akatera kumtunda kwa phirilo. 

Zitsiru zija zinkasangalala kwambiri kuona mabo- 
mbawo akudutsa m’mwamba n’kumakawomba miyala 
yomwe inali kumtunda kwa phirilo n’kuphulika. Kenako 
Koolau anadzilimbitsa ataona kuti mabombawo sakuwa- 
chita kanthu. Zinkaoneka kuti asilikaliwo ankalephera 
kulozetsa zimifuti zikuluzikuluzo pamalowa chifukwa 
ankaponya mabombawo kuchokera patali kwambiri. 

Koma kenako zinthu zinasintha. Mabombawo ana- 
yamba kugwera pafupi. Bomba lina linagwera paziyango- 
yango zija. Bombalo litangophulika, Koolau anakumbu- 
kira mzimayi wowola mikono uja, yemwe anabisala pa- 
menepo n’kumayang’ana amene ankabwera kudzera 
m’kanjira kangati mpeni kaja. Nthawi yomweyo anaya- 

mba kuthamangira komweko kuti akaone chomwe cha- 
chitika. Utsi unali ukufukabe kuchokera pamalowo. Ko- 
olau anadzidzimuka kwambiri ataona zimene bombalo 
linachita. Mitengo komanso zomera zonse zomwe zinali 
pamalowo zinali zitanyenyekeratu. Pamene panali mzima- 
yi wamikono yowola uja panali pali chibowo choopsa 
ndipo thupi lake linali litanyenyeka n’kumwazika ngati 
zinyalala. Zikuoneka kuti bombalo linamuphulikira pa- 
msana n’kumuphwasuliratu. 

Kenako anaponya maso kuti aone ngati panali wina 
yemwe ankafuna kudutsa m’kanjira kaja. Ataona kuti pa- 
libe, anayambanso kuthamangira kumene kunali mapanga 
kuja. Pa nthawiyo, mabomba anali akuuluka kwinaku aku- 
fuula, kubangula, komanso kuwira ndi ukali ndipo anka- 
tera paliponse n’kuphulika moopsa. Pamene ankayandi- 
kira mapanga aja, anaona zitsiru zija zikulumphalumpha 
posangalala ndi kuphulika kwa mabombawo. Zitsiruzi zi- 
nali zitagwirana manja, omwe ankangokhala ngati zibo- 
nga zokhala ndi zitsa za zala. Pamene ankati aziyamba ku- 
thamanga molowera kumene kunali zitsiruzi, anaona bo- 
mba lina likugwera pafupi ndi pomwe zitsiruzo zinaima 
ndipo linaphulika n’kuztyalulapo moopsa. 

Chitsiru chimodzi chinagwera pansi ndipo sichina- 
sunthenso, koma china chija chinayamba kusuntha po- 
gwiritsa ntchito manja ake n’kumadzikoka molowera ku- 
mene kunali mapanga kuja. Miyendo yake yonse inali ita- 
nyenyekeratu ndipo magazi ankachucha ngati kasupe ku- 
chokera m’thupi mwake. Iye ankangokhala ngati akusa- 
mba m’magazi ake omwe ndipo ankadzikoka akulira ngati 
kamwana ka galu. Akhate ena aja, kupatulapo Kapahei, 
anali atathawira m’mapanga awo. 

“17,” anatero Kapahei. “18,” anapitiriza kuwere- 
nga. 

Bomba la 1811 linalowa m’mphanga lina ndipo lita- 
phulika, onse omwe anabisala m’mapanga aja anathawa- 
mo. Koma m’mphanga momwe munalowa bombalo simu- 
natuluke munthu. Koolau anathamanga n’kukasuzumira- 
mo utsi ukufuka ndipo anaona matupi a anthu 4 atanye- 
nyekeratu ngati masanza. Mmodzi mwa anthu amenewa 
anali mzimayi wosaona yemwe ankatuluka misozi yapa- 
lafini uja ndipo mpaka pa nthawiyi, ngakhale kuti thupi 
lake linali litanyenyekeratu, misozi inkatulukabe pazigo- 
mpholera zomwe poyamba panali maso, khate lisanawa- 
chite zina ndi zina. 

Koolau anatembenuka n’kuona anthu ake atasoko- 
nezeka ndi mantha ndipo ena anali atayamba kale kuthawa 
n'kumakwera m’mwamba podutsa kanjira komwe mbuzi 
zam'tchire zinkadutsa. Malo omwe ankayesa kudutsawa 
anali oopsa kwambiri moti kungophuluza unali ulendo 
wakumunsi. Kumene ankalowerako ndi kuja kunkagwera 
mabomba oyambirira aja. Chitsiru chomwe chinanyenye- 
ka miyendo chija chinali chikudzikokabe pogwiritsa ntchi- 
to manja ake. Nachonso chinkayesa kuthawa limodzi ndi 
ena aja koma chinkalephera kukwera mwala wina moti 
chinatsetsereka n’kugwera pansi. 

“Apatu ndiye bola kungomumalizitsa,” anatero Ko- 
olau kwa Kapahei, yemwe anali atakhalabe pamalo omwe 
aja akuwerenga mabomba omwe ankaphulika. 

“22,” anatero Kapahei, kenako anayankha mwachi- 
dule munthu ankafuna kumudodometsa kuwerengayu. 
“Inde, zingakhaledi bwino kungomumalizitsa. 23, 24.” 

Chitsiru chija chinayamba kuthawa chitaona kuti 
Koolau wachilozetsa mfuti. Nayenso Koolau zinamukhu- 
dza kwambiri moti analephera kuwomba mfuti yake. 

“Sindingakwanitse kuchita zimenezi,” anatero Koo- 
lau. 

“Ndiwe wopusa kwabasi, 26, 27,” anatero Kapahei. 
“Dikira ndibwere kudzamukonza.” 

Kapahei anaimirira atanyamula chimwala chachi- 
kulu m’manja mwake. Kenako anayamba kuyenda nacho 
movutikira n’kumalowera kumene kunali chinthu chonye- 
nyeka miyendocho. Atachiyandikira, ananyamula chi- 
mwalacho m’mwamba kuti angoti thwe-e, n’kuthudzu- 
liratu mutu wachitsirucho. Koma asanatsitse mwalawo, 
bomba linatera mphechepeche mwake ndipo linafwa- 
mphuka moopsa n’kumuphwasuliratu limodzi ndi chi- 
mwala chakecho. Kapahei ananyenyeka kuposa chitsiru 
ankafuna kuchimalizitsacho ndipo kuwerenga kujanso 
kunathera pomwepo. 

Koolau anali atatsala yekha pamalowa. Iye anaona 
omalizira a anthu ake akukoka matupi awo osasanthika ndi 
khate ndipo posakhalitsa onse anazimiririka. Kenako ana- 
tembenuka n’kupita paziyangoyango pomwe mzimayi 
wowola mikono uja anafera. Mabomba aja anali akuvu- 
mbwabe ngati mvula. Ataponya maso kumunsi m’kanjira 
kaja, anaona asilikali akubwera. Bomba lina linaphulika 
mwina mapazi 20 kuchokera pamene anali ndipo linamu- 
nyamula n’kumugwetsera pansi. Iye anamva tizidutswa 
tazitsotso tosawerengeka tikulowa m’thupi mwake. Ndipo 
kenako dothi komanso maluwa onyenyeka anavumbwa 
ngati mvula pamutu pake. Kenako anadzutsa mutu n’ku- 
yang’ana m’kanjira kangati mpeni kaja. Koolau anali ndi 
mantha aakulu. Zikanakhala zipolopolo si bwenzi zitamu- 
detsa nkhawa kwenikweni. Koma mphamvu za mabomba 
oopsawa zinkamupatsa mantha chifukwa zinali zosatha- 
wika. Nthawi iliyonse yomwe bomba laphulika, thupi lake 
linkachita tsembwe ndipo ankabisala mofulumira. Koma 
phokoso la bombalo likangotha, ankadzutsanso mutu 
wake n’kuyamba kusuzumira m’kanjira kaja. 

Kenako mabomba aja anasiya kulira. Iye ankaona 
kuti zimenezi zachitika chifukwa asilikali aja akuyandi- 
kira. Asilikaliwo anayambadi kuthamanga m’kanjira kaja 
ndipo Koolau anadzilemba ntchito yowawerenga mpaka- 
na anatopa. Zikuoneka kuti analipo ochuluka kwambiri, 
mwina 100 kapena kuposa pamenepo. Onsewa anabwera 
kuti adzalimbane ndi Koolau wakhate. Kuona zimenezi 
kunachititsa kuti Koolau amve bwino mumtima mwake. 
Iye ankaona kuti wayenera kukhala wolimba kwambiri 
kuti apolisi komanso asilikali abwere mwaunyinji chonchi 
kuti adzamugwire. Komatu anali munthu mmodzi yekha, 
yemwenso anali wopuwala, munthu wotha ntchito, chi- 
phapha chenicheni cha munthu. Anthu anali atalonjeze- 
dwa kulandira chiwongoladzanja chachikulu kwambiri 
ngati akanamugwira n’kubwerera naye, kaya wamoyo ka- 
pena wakufa. 

Pamoyo wake wonse Koolau anali asanagwirepo 
ndalama zomwe anthuwa analonjezedwa. Kuganizira zi- 
menezi kunamuwawa kwambiri mumtima. Ataganizira 
nkhaniyi kwa kanthawi anaona kuti Kapahei ankanena 
zoona. Koolau sanalakwe chilichonse. Chifukwa choti 
anthu oyera khungu ankawazunzawo ankafuna antchito oti 
azidzalima m’minda yamizimbe, yomwe anaitsegula pa- 
nthaka yomwe anawabera, anayamba kukatuta antchito 
kuchokera ku Tchaina ndipo Matchainawo ndi amene ana- 
lowetsa matendawa m’dzikoli. Ndipo tsopano chifukwa 
choti anali atagwidwa ndi matendawa, anali atafika pa- 
mtengo wandalama zankhaninkhani zomwe anali asana- 
zigwirepo pa moyo wake. Koma sikuti thupi lakelo linali 
litafika podula choncho, chifukwa thupi lake linali chimo- 
dzimodzi lakufa. Ndipo m’kupita kwa nthawi akanafabe 
basi. 

Asilikali aja atafika pakanjira kangati mpeni kaja, 

mtima wake unayamba kumulimbikitsa kuti awachenjeze. 
Koma atayang’ana thupi lonyenyeka la mzimayi wowola 
manja uja, anaganiza zotseka pakamwa pake. Asilikaliwo 
analipo 6 ndipo Koolau atangoona kuti alowa m’kanjira 
kaja, anayamba kuziphaphalitsa zipolopolo ndipo pamene 
ankasiya kuwombera, asilikali onsewo anali atasowapo. 
Iye anatulutsa zipolopolo zake n’kuzilongedzanso mu- 
mfutiyo ndipo analozetsa mfuti yake kumene kunali chi- 
gulu cha asilikali kuja ndipo mfuti yake inatsokomola zi- 
polopolo moopsa. Mkwiyo wake unali utayaka ndipo 
ankafuna kuwakhaulitsa kotheratu. 

Asilikaliwo anabweza moto ndipo ngakhale kuti 
ambiri anali atagonagona pansi kuti asawomberedwe, ana- 
onabe mbwadza chifukwa panali mbali zina zomwe Koo- 
lau ankatha kuwakang’anthira nazo zipolopolo akangoye- 
rekeza kuyenda mopusa. Zipolopolo zinkadutsa pafupi 
naye zikuimba miluzi komanso kulalata ndi ukali ndipo 
zinkakatera m’miyala komanso munthaka yomwe inali 
pamene anabisala paja. Chipolopolo chimodzi chinamu- 
lemba m’mutu ndipo china chinamuwaula paphewa. 

Koolau anapulula asilikaliwo osati pang’ono ndipo 
zoti anali yekha zinali kamba anga mwala. Asilikaliwo 
anayamba kubwerera m’mbuyo, ndipo ena ankakoka 
anzawo omwe anali atavulala kwambiri. Pamene Koolau 
ankawamwazira zipolopolo, anamva fungo lanyama yo- 
wotcha. Atamwazamwaza maso anaona kuti linali dzanja 
lake. Kutentha kwa mfuti ija n’kumene kunkakazinga 
mnofu wake. Chifukwa cha khate lomwe linamumera 
thupi lonse, minyewa yake yam’ manja mali itaferatu moti 
ngakhale ankapsa, sankamva kalikonse. 

Iye anagona paziyangoyango paja n’kumamwetu- 
lira kufikira pamene anakumbukira za mabomba aja. 
Zinali zodziwikiratu kuti ayambanso kuphulika nthawi 

iliyonse, ndipo ankadziwiratu kuti asilikaliwo alunjika pa- 
malo omwe anabisalawo. Iye sanasunthe pamalowa chifu- 
kwa anazindikira kuti panali potetezekako kuyerekeza ndi 
malo ena. Posakhalitsa mabombawo anayambadi kulinthi- 
muka ndipo mofanana ndi Kapahei, nayenso anayamba 
kuwawerenga. Asilikali aja anaphulitsa maulendo 6, ndipo 
kenako anasiya. Malowo anali atasakazikiratu moti asili- 
kaliwo ankaganiza kuti sipangapezekenso chamoyo. Cho- 
ncho anayamba kuganiza zoti akafufuze thupi la Koolau 
podutsa pakanjira kangati mpeni kaja. Koma ataona kuo- 
psa kodutsa pakanjiraka, anabwerera ndipo anaona kuti 
kuli bwino abwerere kugombe. Pambuyo pake m’pamene 
ankazindikira kuti Koolau sanafe. 

Kwa masiku awiri, Koolau sanalole msilikali aliye- 
nse kudutsa m’kanjirako. Kenako mnyamata wina wa- 
khate dzina lake Pahau, anatsetsereka kuchokera kumtu- 
nda kuja ndipo atafika anayamba kuuza Koolau kuti zaku- 
dya zikusowa kwambiri kumtundako. Anamuuzanso kuti 
azimayi anali ndi mantha aakulu moti sakudziwa choti 
achite. Koolau anamupatsa mnyamatayo mfuti n’kumuuza 
kuti aonetsetse kuti pakanjira kaja sipakudutsa aliyense. 
Kenako anakwera chitunda komwe anakapeza anthu ake 
atataya mitima. Ambiri mwa anthuwo anali ndi mantha 
aakulu moti ankalephera ndi kupeza chakudya kumene. 
Koolau anasankha azimayi awiri komanso bambo mmo- 
dzi, omwe nthenda yoopsayi inali isanawawonongeretu 
ndipo anawauza kuti apite kugombe kukapeza zogonera 
komanso zakudya. Otsalawo anayamba kuwalimbikitsa 
komanso kuwatonthoza kufikira pamene ngakhale wofoo- 
ka kwambiri anapeza mphamvu zomwe zinamuthandiza 
kuti adzipereke kugwira nawo ntchito yomanga misasa 
yoti abisalemo. 

Koma amene anawatuma kuti akatenge chakudya 

aja sanabwererenso. Kenako Koolau anaganiza zowatsa- 
tira moti anayamba kutsetsereka kubwerera kumunsi kuja. 
Pamene ankatsika, mifuti ingapo inayankhula ndipo zipo- 
lopolo zake zinamung’amba paphewa. Zimenezi zinachi- 
titsa kuti Koolau aphuluze n’kung’ambika tsaya ndi mwa- 
la wina wakuthwa womwe unanoledwa ndi chipolopolo 
chomwe chinamuphonya. Mwamsanga Koolau analu- 
mphira kuseri kwa mwala. Atasuzumira anaona kuti ku- 
mene kunali mapanga awo kuja kunali kutadzaza asilikali. 
Apa anazindikira kuti anthu ake aja amupereka. Zikuo- 
neka kuti anthu anawatuma aja anali ataona kuopsa kwa 
mabomba aja moti anamanga mfundo yakuti kuli bwino 
angodzipereka kwa asilikaliwo kuti akawaponye kunde- 
nde ya Molokai m’malo moti aphedwe. 

Koolau anabisalabe kuseri kwa mwala uja. Iye 
ankangodikirira kuti msilikali wachibwana anyamule 
phewa kapena mutu wake kuti iye afwamphule chipolo- 
polo n’kumubandula nacho. Anachita zimenezi maulendo 
awiri ndipo kenako patadutsa kanthawi pang’ono, m’malo 
mwa mutu kapena phewa la munthu, kansalu koyera 
kanaonekera kali petupetu m’mwamba. 

“Mukufuna chiyani?” anafunsa Koolau. 

“Tikufuna Koolau wakhate,” anayankha munthu 
wina kuseri kwa mwala. 

Koolau anayamba kuganizira za azungu odabwi- 
tsawa. Iye ankalephera kumvetsa kuti n’chifukwa chiyani 
azungu sagonjerapo. Anthu amenewa ankaonetsetsa kuti 
cholinga chawo chakwaniritsidwa ngakhale nyenyezi zita- 
thothoka kumwamba. Anali othetsa khama kwambiri chi- 
fukwa ngakhale paterere bwanji, iwo ankaonetsetsa kuti 
cholinga chawo chakwaniritsidwa basi. Nthawi zina anka- 
lolera kufa kumene, bola cholinga chawo chitheke. Koolau 
sakanachitira mwina koma kuwatayira kamtengo anthu 

oipa mitima amenewa. Anthuwa sankagonja pochita zi- 
nthu ndipo n’zodabwitsa kuti mtima wawo wosagonjawo 
unali wamphamvu kwambiri kuposa moyo wawo weniwe- 
ni. Mtima umenewu ndi umene unkachititsa kuti azila- 
mulira kulikonse kumene apita. 

Ngakhale Koolau anapha asilikali awo osawerenge- 
ka, azunguwa sanagonje ndipo ankabwerabe ngati dzombe 
n’kumadzalimbana naye ndipo akawapha ambiri m’pame- 
ne ankakhamukiranso mwaunyinji. Azunguwa anali asa- 
mvankunkhu, sankamva kugonjetsedwa. Mtima umenewu 
ndi umene unkachititsa kuti aziopsa kwambiri. Koolau 
anamva chisoni kuti anthu amtundu wake analibe kulimba 
mtima kumeneku. Chimenechi n’chifukwa chake anafika 
posanduka akapolo m’dziko lawo lomwe. 

“Ndiye ukuti bwanji? Ubwera kapena ayi?” 

Mawu amenewa anachokera pamene pankaonekera 
kansalu koyera kaja. 

“Ngati ukufuna zimenezo bwera tikambirane,” ana- 
tero Koolau. 

Munthu uja anatukula mutu komanso mapewa ake 
ndipo kenako anaimirira. Iye anali ndi nkhope yosalala 
ndipo maso ake abuluu anawala ngwe-e. Zikuoneka kuti 
anali ndi zaka 25 zokha ndipo anapisira ngati kapusozi. 
Mnyamata ameneyu ndi amene anali Kaputeni wa asili- 
kaliwo. Kenako anayamba kuyenda pang’onopang’ono 
molowera kumene kunali Koolau kufikira pamene anau- 
zidwa kuti aime. Pamene anaimapo panali kamtunda mwi- 
na mapazi 12 kuchokera pamene panali mwala umene Ko- 
olau anabisala. 

“Ndiwe munthu wolimba mtima kwambiri,” anate- 
ro Koolau modabwa. “Koma ukudziwa kuti ndikanatha 
kukupha ngati udzudzu.” 

“Ayi, zimenezo sizingatheke,” anayankha munthu- 

yo. 

“Chifukwa chiyani?” 

“Chifukwa chakuti ndiwe mwamuna, Koolau. Ndi- 
we Mwamuna woipa kwambiri yemwe amapha mosaya- 
ng’ana nkhope anthu omwe akulimbana naye. Ndimadzi- 
wa bwinobwino mbiri yako.” 

Koolau anadzuma mumtima akumva bwino chifu- 
kwa cha mawuwa. 

“Kodi wawapatsa chiyani anthu angawa kuti adzi- 
pereke kwa iwe?” anafunsa Koolau. “Ndikutanthauza 
mnyamata uja, azimayi awiri komanso mzibambo wa?” 

“Abwera okha kudzadzipereka kuti tikawasiye ku 
Molokai. Ndikuona kuti aganiza bwino kwambiri kuti asa- 
pitirize kupatsira anzawo nthendayi. Iwenso ngati ukufuna 
kuti zikuyendere ukhoza kutengera chitsanzo chawo cha- 
bwino.” 

Koolau anayamba kuseka ngati akung’amba chiko- 
pa. 

“Inetu ndi mfulu,” anatero Koolau. “Monga ukudzi- 
wira, ine sindinapite kukatokosola munthu kunyumba 
kwake. Mwabwera nokha kudzandiputa kuno. Ngati muta- 
ndisiya kuti ndizipanga zanga, palibe amene angavutike. 
Ndakhala ndili mfulu kuyambira kalekale ndipo ndidzafa 
ndili mfulu. Sindingayerekeze kudzipereka kwa inu kuti 
mukandiponye kundende.” 

“Ndiyetu anthu akowa ndi ozindikira kuposa iwe- 
yo,” anayankha kaputeni wachinyamatayo. ““Taona, onse- 
tu akubwera kudzadzipereka.” 

Koolau anatembenuza mutu wake ndipo anaona 
anthu anawasiya kumtunda aja akutsika. Anthuwo anka- 
yenda kwinaku akudzuma ngati nkhumba. Onse anadutsa 
pamene Koolau anabisala ali pakachapakacha, matupi awo 
ogaulidwa ndi khate akulira ngati zitsulo. Kufooka mali- 

ngaliro kumeneku kunamuwawa kwambiri Koolau. 

Chinanso chomwe chinamuwawa kwambiri n’choti 
zinthu zofanana ndi anthu zimenezi zinkamutukwana ko- 
manso kumunyoza zikamadutsa. Mwachitsanzo, mzimayi 
wina yemwe akamapuma m’chifuwa mwake munkamve- 
ka ngati watsekeramo chule, anaima pafupi ndi pamene 
Koolau anagona. Kenako anayamba kupukusa chigaza 
chake chososoka minofu n’kuyamba kumutukwana za- 
m’kabudula. Zinthu zimenezi zinayenda n’kupita kuka- 
dzipereka kwa asilikali anabisala aja. 

“Basi ukhoza kumapita,” anatero Koolau kwa kapu- 
teniyo. “Ine sindingayerekeze kudzipereka m’manja mwa- 
nu. Mawu anga omaliza ndi amenewo, tionana.” 

Kaputeniyo anabwereranso kumene kunali asilikali 
ake. Kenako kansalu koyera kaja kanatsitsidwa ndipo Ko- 
olau anayambiranso kuyankhula ndi mfuti yake. Masana 
amenewo asilikaliwo anamupezeketsa kwambiri moti Ko- 
olau anayamba kuthawira kumtunda kuja ndipo asilika- 
liwo anamutsatira ngati dzombe. 

Kwa milungu 6 anamusakasaka paliponse. Anamu- 
fufuza m’mapanga komanso anadutsa m’kanjira kalikonse 
kodutsa mbuzi zam’tchire. Ulendo wina Koolau anabisala 
pathengo lina ndipo asilikaliwo anayamba kumuwendere- 
ra kuti angomuti gululu n’kumuwombera. Koma Koolau 
anavumbuluka ngati kalulu n’kuthawa. Ankati akayamba 
kumuyandikira, Koolau ankatembenuka n’kuyamba kuzi- 
phaphalitsa zipolopolo zomwe zinkawathambitsa asilika- 
liwo mpaka kuyamba kubwerera m’mbuyo. Zikatero asili- 
kaliwo ankatuta anzawo ovulala n’kumabwerera nawo ku- 
munsi kuja. Koma nthawi zina nawonso ankamupeze- 
ketsa. Mwachitsanzo, ulendo wina asilikali 5 anamuwo- 
mbera pamene ankadutsa m’kanjira kena. Koolau anadu- 
mpha n’kulowa m’miyala ina, kenako anazimiririka. Asi- 

likaliwo anangopeza magazi atadonthera pansi ndipo ana- 
dziwa kuti amuvulaza. 

Anapitirizabe kumusakasaka kufikira pamene ana- 
topa n’kuganiza zoti abwerere ku Honolulu, ndipo dera 
lonse la Kalalau linatsala m’manja mwa Koolau. Nthawi 
zina kuderali kunkafika alenje omwe ankabwera kudzasa- 
ka mbuzi zam’tchire, koma ankakumana nazo moti anka- 
chokako chothamanga. Koolau sankasekerera munthu 
amene waponda nthaka yake. 

Patadutsa zaka ziwiri, Koolau anakwawira pachi- 
kanga china ndipo kusuntha kumeneku kunali komaliza 
pamoyo wake. Iye anakhala moyo monga mfulu, ndipo 
tsopano anali akufa ali mfulu. Kunja kunali kutayamba ku- 
gwa timawawa, ndipo anakokera kabulangete kake kaku- 
tha kuti miyendo yake yodyekadyeka ndi khate isanyowe. 
Anali atavala chijasi choterera, mfuti yake ili pachifuwa, 
ndipo anatukula mkono n’kuyamba kuipukuta. Koma 
manja ake onse tsopano analibe chala ngakhale chimodzi 
moti sakanakwanitsanso kuwomba mfuti. 

Koolau anatseka maso ake. Iye ankadziwa kuti imfa 
yake ili pafupi ndipo anali atafooka kwambiri. Ngati nya- 
ma yakuthengo, Koolau anali atakwawira malowa kuti afe. 
Moyo wake unali utalala tsopano ndipo madzi a mvula ija 
akumudonthera kukhutu. Kenako anayamba kuganizira zi- 
mene zinamuchitikira ali wachinyamata ku Niihau. Iye 
anakumbukira akuweta mahatchi komanso kuchita mipi- 
kisano yothamangitsa mahatchi ndi anzake. Anakumbu- 
kiranso nthawi imene ankasaka njati. 

Maganizo amenewa ali m’mutu, unyamata una- 
bwereranso m’thupi mwake. Kenako anatukula mkono 
wake woonekera mafupa ndipo anauyang’ana modabwa 
kwambiri. M’maganizo mwake ankadzifunsa kuti, “Za- 
theka bwanji kuti thupi langa lamphamvu lija lifike pame- 

nepa?” Zinali zovuta kumvetsa kwambiri chifukwa iye 
anali munthu wodziwika bwino ndi kupanda chibwana, 
anali sindyeka Koolau wakhate. Ngakhale asilikali achizu- 
ngu anali atalephera kumugonjetsa. Koma lero taonani, 
sindyeka uja anali atadyeka ndi mafupa omwe ndi nthenda 
ya khate. 

Tsopano moyo wake unali utangotsala pang’ono 
kugwera mkati ndipo maso ake anali atafookeratu. Dontho 
linanso la madzi omwe anatsetsereka patsamba lina lina- 
mugwera kukhutu moti chifukwa chozizidwa anayamba 
kunjenjemera. Patapita kanthawi thupi lake linasiya kunje- 
njemera ndipo modzikoka anayesanso kutukula mkono 
wake ndipo anatsegula maso n’kuyamba kuyang’ana mfu- 
ti yake ija. Movutikira kwambiri anailozetsa pachifuwa 
chake ndipo anagwiritsa tchito chibonga chadzanja lake 
lopanda zala lija pokanikiza kachitsulo kowomberera. 
Mfutiyo inaliradi ndipo chipolopolo chinamulowa pachi- 
fuwa n’kutulukira kumsana. 

Mukhoza kupeza mabuku ena kwaulere pa linki iyi: Lula 
Pensulo 

